10/14/2019 01:01:33 PM
CORESSA gestiona una subvenció d'1 milió d'euros per a projectes d'ocupació
És un complement de les ajudes de la Llei de barris
El Servei Català d'Ocupació ha concedit a l'Ajuntament de Sant Boi una subvenció de 979.000 euros. Aquesta quantitat, confiançada pel Fons Social Europeu, es destinarà a tres projectes ocupacionals, en el marc de la iniciativa 'Treball als barris". L'empresa municipal CORESSA gestionarà els projectes i contractarà 64 persones desempleades per portarlos a la pràctica.
El govern català ha concedit aquesta subvenció a l'Ajuntament de Sant Boi com a complement dels 6,7 milions d'euros aportats per a la realització del Pla de millora integral de Casablanca mitjançant les ajudes de la Llei de barris. La majoria dels contractes previstos seran de sis mesos.
Manteniment, anàlisi i atenció social
Un dels tres projectes subvencionats permetrà fer tasques de manteniment a diferents espais públics (neteja i millora de bancs, papereres, gronxadors...). El segon ajudarà a analitzar en profunditat, mitjançant enquestes, la situació social i econòmica del barri de Casablanca. El tercer és un pla d'ocupació que permetrà contractar personal tècnic especialitzat en el camp de l'atenció a les persones.
L'obtenció d'aquesta subvenció del govern autonòmic ha estat possible gràcies a la bona impressió causada pels projectes presentats des de Sant Boi. La nostra ciutat ha obtingut gairebé el 10% de l'import global de les ajudes previstes per a tot Catalunya, per a les que han presentat projectes més de 40 municipis.